Björgunarsveitir sinntu um hundrað verkefnum vegna vonskuveðursins sem gekk yfir suðvestanvert landið í gærkvöld og í nótt. Um sjötíu þeirra voru á höfuðborgarsvæðinu. Mest var um foktjón en fyrsta útkall barst á ellefta tímanum í gærkvöld. Verkefnum fækkaði eftir því sem líða tók á nóttina. og voru flestar sveitir komnar í hús um fjögurleytið. Guðrún Katrín Jóhannsdóttir er ein þeirra sem sinnti útköllum á vegum Landsbjargar víðs vegar um höfuðborgarsvæðið í gærkvöld og nótt og furðar sig meðal annars á því að þurfa að bregðast við fljúgandi trampólíni í janúar.
Þetta voru þessi hefðbundnu foktjón; klæðningar, þakplötur, gluggar, girðingar, fiskikör. Eitt trampólín meira að segja læddist þarna með og partýtjald. Þannig það var af ýmsu að taka.
-Þið voruð væntanlega vel undirbúin, en var þetta meira en þið bjuggust við?
Já og nei. Þetta var svolítið hverfaskipt. Við vorum mikið í Hafnarfirði og svokölluðum efri byggðum, þær eru alltaf vinsælar í rokinu. En verkefnin voru svona nokkuð hefðbundin. Maður er alltaf svolítið í vandamálalausnum þegar maður kemur að hverju verkefni fyrir sig. Að finna út úr því hvað maður getur notað, hvað er í bílnum og hvað er hægt að nota á staðnum til þess að leysa verkefnið og að sjálfsögðu valda ekki meira tjóni en orðið er.
-Það var búið að vara við hvelli og þú talar um trampólín og partýtjald. Finnst þér fólk hafa búið sig nægilega vel fyrir þetta?
Flestir eru bara með sitt alveg á hreinu. Þetta eru svona einstaka verktakar sem ganga ekki alveg nógu vel frá hjá sér. Það er kannski lítið sem fólk getur gert í því ef kofar í görðum takast skyndilega á loft eða girðingar eða slíkt. En trampólín, það er kannski hægt að setja spurningarmerki við að vera með það uppi í janúar.